Sulík, Richard, podpredseda vlády a minister hospodárstva SR (2020-05-14):
Ďakujem pekne. Dobrý deň prajem, dámy a páni. Pán Raši, vidím, že dnes vám ide karta alebo ste vyfasovali službu (smiech v sále), a dôjdem rovno k veci. Trocha ma prekvapuje, že sa to pýtate vy a nie váš kolega pán Tomáš, ktorý je z Humenného. A je tu? Nie je tu, že? A ktorý sa aj o túto problematiku zaujímal. No spravil som to, že som sa po prvé stretol s obidvomi stranami, strávil som s nimi dokopy niekoľko hodín a v podstate nechal som si dať všetky podklady a celú ich komuni..., alebo veľkú časť ich komunikácie a to som si teda nejak naštudoval, aby som mal obraz. No a potom došlo k stretnutiu a obidve stretnutia boli konštruktívne. A z toho druhého stretnutia, to bolo so zástupcami spoločnosti Chemes, som mal pocit, že chcú sa dohodnúť a hľadajú riešenie, a teda keď vás zaujíma aj nejaký ten, ten kľúčový detail, rád vám ho poviem. O tom, to skorej ide o to, že oni chcú nejaké vysoké ceny a zas za tie energie, ktoré im dodávajú, tam ide o stlačený vzduch, chlad a dusík a chcú teda vysoké jednotkové ceny a ešte chcú a účtovať nejaké veľké množstvá. No a my sme sa tam teda dohodli alebo tá predbežná dohoda vyzerala tak, že dostanú pomerne vysoké ceny, ďaleko vyššie ako výrobné, ale nie tie, ktoré si želali oni v prípade, v prípade stlačeného vzduchu je tak, že výrobná, resp. znalecká cena je okolo 15 eur, oni chceli 50 a tá dohoda sa črtala na úrovni nejakých 36 niečo, a že účtovať ale budú množstvá, ktoré boli reálne spotrebované. Preto, lebo oni pôvodne chceli, dokonca ešte chceli tie plánované množstvá a ešte dokonca aj za obdobie, kedy ich odstavili. A ja som im ešte ako keby že navyše, aby tá dohoda došla, tak som im, aby k tej dohode došlo, tak som im dal taký, že ústny prísľub, že ak si oni dajú nejakú žiadosť o investičný stimul, keďže sa jedná o Humenné, že teda ako budem veľmi zhovievavo sa na to, na tú žiadosť, tú ich žiadosť posudzovať. Toto bolo v pondelok tento týždeň. No a v utorok... Prepáčte, v pondelok minulý týždeň a už v utorok, prepáčte, prepáčte, toto bolo v utorok minulý týždeň, kde sme sa dohodli, že v stredu si to chcú všetko oni nechať nejak prejsť hlavou a vo štvrtok by malo dôjsť k ďalšiemu stretnutiu s nimi, s tou firmou Nexis, ale už na druhý deň to celé neplatilo, napísali list, ktorý bol v rozpore s tým, čo sme sa bavili, a ja som z tohto usúdil, že zástupcovia spoločnosti Chemes nemajú skutočný dôvod sa, skutočnú snahu sa dohodnúť, ale skôr to len deklarujú. Opäť som komunikoval s jednými aj s druhými, boli to telefonáty, niekoľko telefonátov, až to skončilo, že prišli zástupcovia firmy Nexis dnes pred úrad vlády sa úplne oprávnene domáhať toho, aby štát zabezpečil nielen včasný a spravodlivý súdny rozsudok, ku ktorému už došlo, a je to predbežné opatrenie, že oni sú povinní dodávať, tá firma Chemes, ale aby štát zabezpečil aj výkon tohto rozsudku, lebo firma Chemes ignoruje, ignoruje takýto rozsudok. No a zorganizoval som stretnutie s pani ministerkou spravodlivosti dnes na úrade vlády, s ňou a so zástupcami spoločnosti Nexis, kde teda hľadáme, hľadali sme spoločne riešenie, a to sa črtá také, že do hry vstúpil, teraz sa mi zdá, predvčerom Protimonopolný úrad, ktorý tiež vydal svoje rozhodnutie, a tam už je možné udeľovať pokuty, a nie 30-tisíc eur, ktorý, ktoré teda spoločnosť Chemes nejak neohúria, ale rádovo vyššie. Bavíme sa o 10 % obratu a ten obrat tej spoločnosti Chemes je v miliónoch eur, čiže tu by išlo státisíce. A ja teda viem, že, že toto nie je vec toho klasického koalično-opozičného súperenia. Veľmi oceňujem, že aj pán poslanec SMER-u Erik Tomáš sa tu angažuje v tejto veci a, a že chápe, že ťaháme tu za jeden, jeden koniec, lebo obaja chceme zrejme to, aby ten, aby platil ten právny štát. Keď raz skrátka súd povie, tak nemôže, nemôže byť, že to niekto nevykoná, o toto sa teraz snažíme. Neviem, koľko mám ešte času. Na záver by som chcel dodať, že ja mám trochu obavu, lebo ten čas hrá veľmi proti nám. Totiž ak dôjde k odstaveniu na niekoľko týždňov, tak aj z technologického pohľadu môže byť problém, len tak nabehnúť výrobu, ale určite z ekonomického, preto, lebo tí, tí odberatelia no nebudú teraz päť týždňov čakať a budú si hľadať nejakých nových dodávateľov, takže naozaj tu treba zabojovať. Mne osobne ako Bratislavčanovi veľmi na tom záleží, aby sa im tam v Humennom na východe darilo, preto, lebo, keď nie, tak opäť len o ďalšiu trošičku sa zväčšia tie regionálne rozdiely... (Prerušenie vystúpenia predsedajúcim.)